Omnibus | Liefdesverhale blog | Page 2
Lees 'n uittreksel uit Boeie van goud deur Ena Murray
January 24, 2017 ~ nbliefdesverhale	~ Leave a comment
Drie van Ena Murray se heel beste liefdesverhale verskyn vandeesmaand in een omnibus, Ena Murray Keur 12.
In Boeie van goud, een van die verhale, vra Charmain haar af: Hoekom het Quintus de la Harpe met haar getrou as hy haar nooit werklik sy vrou wou maak nie? Sy het hom lief, maar moet toekyk hoe sy skoonsuster en niggie wedywer om sy aandag. Wanneer Marius de la Harpe en Jacques Taute haar pad kruis, raak die situasie nog meer onverstaanbaar …
Lees 'n uittreksel uit hierdie verhaal:
Charmain kyk verbaas op toe die eienares van die losieshuis haar kom roep vir 'n besoeker. Sy is nie gewoond daaraan dat sy besoek kry nie. Dan frons sy. Miskien is dit daardie lastige klerk wat sy in haar nuwe werk leer ken het. Eers wil sy die hospita vra om namens haar verskoning te maak. Dan stap sy maar tog voordeur toe.
Haar hart spring in haar keel toe sy die imponerende gestalte in die voorportaal sien staan en sy steek viervoet vas; dis hý wat nader stap.
"Ek is jammer ek kom sommer so sonder afspraak hier aan, maar ek is toevallig in die stad en het toe gedink om net te kom hoor hoe dit gaan," sê hy nadat hulle gegroet het. "Hoe gaan dit?"
Sy kyk met blink oë na hom op. Dis die oë van 'n kind, vol onverbloemde, opregte vreugde. Charmain is nog te jonk en onervare om nou al die kuns aan te geleer het om nie haar hart so te ontbloot nie.
"Dit gaan goed, dankie, meneer De la Harpe. O, dis wonderlik om u weer te sien!"
Hy knik, sy oë ernstig, bestuderend. "Ek is bly om dit te hoor." Hy kyk vlugtig om hom heen in die portaaltjie, wat duidelik verraai dat dit nie een van die beste losieshuise in die stad is nie. "Sal ons 'n entjie gaan ry?"
Weer blink en skitter die oë onbeskaamd, en hy hoef nie op 'n antwoord te wag nie. Vir die tweede keer in haar kort, saai lewetjie voel sy hoe sy in die luukse motor wat voor die deur staan, ingehelp word, en dit voel vir haar asof sy sweef. Hy het weer gekom! Hy het haar onthou! So dink sy deurentyd.
"Waar is jou kwaai vriendin?" vra hy glimlaggend toe hy langs haar inskuiwe en die masjien aanskakel.
Charmain lag. "Sy is weg op 'n toneeltoer. Sy is nie regtig so kwaai nie. Klara is 'n dierbare mens, en vir my soos 'n suster. Van die eerste oomblik af het sy my onder haar vlerk geneem en beskerm. Dit was maar deur haar dat ek die twee klein rolletjies gekry het. Ek is nie 'n goeie toneelspeelster nie," erken sy met kinderlike eerlikheid, en die man glimlag weer.
"Vertel my meer van jouself. Jou vriendin het daardie aand, toe ek julle uitgeneem het vir ete, gesê jy is 'n weeskind. Is jy werklik heeltemal alleen op die aarde?"
"Ja. En as ek verlangse familie het, het hulle in elk geval jare gelede al van my vergeet." Sy sê dit sonder enige verbittering en op 'n manier wat die gehardste hart sal aangryp, en die man frons diep. Hy bring die motor tot stilstand by een van die mooi uitkykpunte oor die stad en draai skuins na haar. Sy gesig is net 'n vae, donker vlek. Subtiel word haar powere lewensverhaaltjie uit haar getrek.
"Ek wil nog dankie sê vir die geld wat u vir my by Klara gelaat het. Ek het 'n briefie geskryf om dankie te sê . . ." sluit sy af.
"Ek het dit gekry, dankie."
"Ek sal, sodra ek kan, dit aan u terugstuur. Ek het werk gekry in 'n boekwinkel."
"Dit was 'n geskenk, nie bedoel om terugbetaal te word nie." Hy kan haar ongemak aanvoel en vervolg: "Dis 'n groter kuns om te ontvang as om te gee, Charmain." Sy is stil, en 'n rukkie lank is net hul asemhalings hoorbaar. Dan, skielik, lê sy vingers onder haar ken, word haar gesiggie na hom opgelig. "Jy is 'n pragtige ou meisietjie. Jy verdien . . ."
Hy bly skielik stil en sy kyk met groot oë na die gesig so naby hare. Toe sy lippe meteens saggies op hare druk, roer sy nie, sit net bewegingloos onder sy aanraking, en in die lig van 'n flou maan kan hy die wit boog van haar nek duidelik sien – sien hoe die kuiltjie in haar nek onreëlmatig klop . . . nes 'n wilde voëltjie wat hom skielik in 'n koutjie bevind . . .